**Bøylestad og Bøylefoss Velforening (Driftsstyret)** 15.01.2022

**Statsforvalteren i Agder**

**Vedlegg til Statsforvalteren i Agder ang innspill til revidering av Frolands kommuneplan, arealdel**

**Saksfremlegg:**

Bøylestad og Bøylefoss Velforening (Driftsstyret), er gjort kjent med at det i nær fremtid skal være møter mellom Statsforvalter og Froland kommune ang planlegging av nye næringsarealer på Bøylestad. Næringsområdet som planlegges er på ca. 2000 daa. Noenlunde samme størrelse som Sørlandsparken. Området ligger midt inn i skogen i Froland tett inntil tettstedene Bøylefoss og Bøylestad. Tiltakshavere er grunneiere og Arendal Fossekompani.

Denne saken har et betydelig potensial for konflikt i seg da den rammer lokalbefolkningen hardt. Saken strider også mot sentrale og fylkeslokale føringer. Driftsstyret er sitt ansvar bevisst i forhold til å være en konfliktdemper i denne saken, men skal samtidig være et talerør for lokalbefolkningen. Vi ønsker med dette å belyse vesentlige elementer i saken. Det gjelder:

* Natur med myr, våtmarker og kulturminner
* Skog og bonitet
* Samferdsel
* Friluftsliv
* Klima
* **Natur med myr, våtmarker og kulturminner**

Norges landareal består av ca 10% myr. Det samme gjelder for området som ønskes utbygd. Det er 21 registrerte myrer med et areal på 186,6 dekar. Området kalt Lonene er et unikt økosystem. Et våtmarksområde med stille vann som snor seg mot Mossevannet. Området har et rikt dyre- og fugleliv. Det er et eldorado for vadefugler og et kjent stopp for trekkfugler. Området inneholder gamle demninger brukt til oppdemming av vann for fløting av tømmer. Vålandsbekken er en godt bevart vannvei som er brukt til fløting til Nidelva i generasjoner. Driftsstyret er av den oppfatning at slike områder har stor kulturhistorisk verdi og mener derfor at Lonene våtmarksområde med nedslagsområde, ca 500 dekar må ut av planen og vernes for etterslekten. Det er også gammel slåttemark med laftede uteløer i området som ønskes bygd ut. Dette er også kulturminner og har stor kulturhistorisk verdi.

* **Skog og bonitet**

Det er sjeldent man ser en så produktiv skog som de områdene som nå foreslås lagt under asfalt og betong. I Nibio sin kartdatabase ser man at på område 64/1 som er på 1804,2 dekar har 50% av arealet høy bonitet, 37% middels og kun **4% lav bonitet.** Dette er altså en meget produktiv skogteig. For 64/3, er andelen høy bonitet 43%.

Det har nylig vært avholdt klimatoppmøte i Glasgow. Norge var en pådriver for viktigheten av skogvern skulle inn som en del av klimaregnskapet. Å ta vare på skog er helt nødvendig for nå klimamålene. Å ta vare på skog og våre økosystemer er også nødvendig for å sikre at vi har rent vann og biodiversitet, og forhindrer spredning av sykdommer. Skog inneholder det største karbonlageret på land både globalt og i Norge.

* **Samferdsel**

Utbyggerne påstår at de skal bruke området til kraftkrevende grønn industri. Dette er ofte såkalte arbeidsintensive virksomheter. Eksempel batterifabrikk i Arendal hvor de påstår det blir 2000 ansatte. Arbeidsintensive virksomheter bør som kjent lokaliseres på steder hvor ansatte har gode muligheter for å komme seg til jobb med gange, sykkel og kollektiv, i tråd med prinsippet om rett virksomhet på rett sted.

Froland kommune sier følgende i sin arealstrategi vedtatt 23.9.2021.

*Froland kommune skal legge framtidige nye næringsarealer i nær tilknytning til viktige samferdselsårer. Området fra Blakstadheia til kommunegrensa utpeker seg til nye framtidige næringsarealer som følge av sin nærhet til ny E 18 og Gullknapp flyplass.*

Dette er i tråd med både Regionplan Agder 2030 og sentrale føringer.

For befolkningen i området så er det komplett umulig å forstå, at det med et slikt bakteppe, helt uten infrastruktur, milevis fra boligsentra, gjøres hastevedtak om utbygging av 2000 dekar. Veien som er tilførselsvei i dag, er en oppgradert kjerrevei. Den går fra gårdstun til gårdstun og gjennom disse.

Fylkesveien vi snakker om har krevd mange menneskeliv og de siste årene har det vært flere tungbilulykker. Det står skolebarn langs hele veien. ÅDT belastningen på denne kjerreveien har for lengst nådd sin grense.

Det er avgjørende for befolkningen, at ny vei, som er nevnt for oss, fra E18 skal bakes inn i reguleringsplan og brukes som tilførselsvei både i anleggs- og virksomhetsperiode.

Driftsstyret forlanger, at det med dette tiltakets omfang, må legges frem helhetlige vurderinger og avveininger av konsekvenser og ringvirkninger knyttet til infrastruktur og transport. Driftsstyret forlanger også at det skal bygges ny vei inn i området fra E18 før eventuell anleggsstart.

Slik vi ser det vil planlagte tiltak være i strid med Nasjonale forventninger til regional og kommunal planlegging og statlige planretningslinjer for samordnet bolig-, areal- og transportplanlegging.

Jernbanen er trukket inn som en mulig logistikkløsning. Driftsstyret har tatt noen målinger og det nærmeste man kan komme den gamle Arendalsbanen er ca 1,2km. Med de kostnader som er kjent ang bygging av jernbanespor så ligger dette på ca 1 million kr pr meter. Det vil si at kostnaden for å komme til grensen av planlagt næringsareal lander på minimum 1,2 milliarder norske kroner. Hvis planen er at det skal fraktes mennesker til nærmeste stasjon og videre med buss så krever også dette enorme kostnader når 10-20 tusen mennesker skal forflyttes hver dag. All praten rundt bruken av jernbane fremstår som et forsøk på grønnvasking og oppfattes som useriøst og fordummende i den videre prosessen før vi har en konsekvens- og kostnadsanalyse på plass.

* **Friluftsliv**

Friluftsliv Regionplan Agder 2030 beskriver et fremtidsbilde der økt fysisk hverdagsaktivitet har bidratt til bedre folkehelse. Kommunen har flere viktige friluftarealer og sammenhengende grønnstrukturer. I arbeid med ATP-planen for Arendalsregionen er slike viktige områder for friluftsliv i kommunen kartlagt og verdsatt. Arbeidet inngår som en sentral del av de langsiktige arealstrategiene. Driftsstyret mener derfor at det er viktig at friluftsområdene med grønnkorridorer og ferdselsårer forvaltes på en god måte.

Området på Bøylestad og Bøylefoss har 13 merkede og vedlikeholdte sommer-turstier. Det er utarbeidet eget kart med støtte fra Friluftsrådet Sør og Froland Kommune. Kartene kan kjøpes både på biblioteker og turistkontorer i området. Bilder av vår flotte brosjyre ligger som vedlegg. Syv av disse løypene blir berørt eller forsvinner hvis det skulle bli noe av det foreslåtte tiltaket. Det er også 5 vinterløyper som kjøres opp med løypemaskin og snøscooter. 3 av disse løypene forsvinner i foreslått tiltaket. Se vedlegg. Område som ønskes utbygd er bygdas rekreasjons- og turområde. Friluftsliv er noe som har stor interesse hos bygdas innbyggere noe som også idrettslaget lenger nede i bygda nyter godt av. Bygda her opp er full av ildsjeler som brenner for trening og friluftsliv.

Det planlagte industriområdet er et grenseområde mellom Tvedestrand, Arendal og Froland. Det er en grønn lunge og er mye besøkt fra de tilgrensede kommuner. Det er Driftsstyret som drifter og vedlikeholder turstiene og det er et viktig område for folkehelsen i tre kommuner.

* **Klima**

Med den kunnskapen vi har i dag om binding av karbon i myr, våtmark og skog så fremstår prosjektet samlet sett som klimafiendtlig. Vi vet at området inneholder store myrområder hvor det har vært akkumulering av planter og dyr som ikke er fullstendig nedbrutt over tid og pakket sammen til karbonrik organisk jord, for eksempel torv, som kan bestå av **hele 50 % karbon.** Karbonlageret i myr kan være enormt, selv på svært små arealer. Karboninnholdet er vanskelig å estimere uten nøyaktige målinger, fordi det varierer med torvtetthet, dybde og areal. I Norge har karbon i myr blitt estimert til 943–1035 Tg C, tilsvarende 50 kg C per m2, men estimatet er basert på et mye mindre areal enn myr dekker, så det reelle tallet er nok mye større.

Boreal skog inneholder det største karbonlageret på land, både globalt og i Norge. Dette skyldes høyt karboninnhold i trærne, som også skaper det store karbonlageret i jordsmonnet i skogen. Det er lagret 3–4 ganger mer karbon i jordsmonnet enn i biomassen av trær og andre planter over bakken. Dette stemmer med globale estimater som viser at 80 % av skogkarbon er lagret under bakken

Skog er estimert til å stå for en stor andel av karbonopptaket på land i Norge, delvis fordi skog dekker et stort areal, men også fordi opptaket er mye høyere enn i andre økosystemer (49gCper m2 per år).

Tiden det vil ta før mengden karbon som fjernes, igjen er fanget, er estimert til 89–362 år, avhengig av hvor store de fossile utslippene som skal erstattes er. Dette omtales gjerne som «tilbakebetalingstid».

Det skremmende med de planer som foreligger, er jo at det blir INGEN «tilbakebetalingstid» i dette tilfellet. Området vil aldri mer binde karbon eller CO2 for den slags skyld. Driftsstyret ser det som unaturlig og oppsiktsvekkende om en på bakgrunn av dette skulle velge å sprenge ned et slikt område kun for å være «time to market». Useriøst er vel et riktig ord.

Driftsstyret mener også at det er betimelig å stille spørsmål om hvorfor dette prosjektet forsøkes å vedtas gjennom hastevedtak og absolutt INGEN involvering av sterkt berørte parter som lokalbefolkningen og ikke minst store grunneiere som grenser inntil. Hva er det som haster. Vår nye regjering sier at i **ALLE** saker som har et potensial til konflikt skal man lytte til **ALLE** berørte parter og involvere **ALLE** i gode og åpne prosesser for å dempe konfliktnivået. Denne saken er en slik sak.

**Kloke ord:**

Vi kan ikke redde klima ved å bygge ned naturen.

Klima er avhengig av naturen for å fungere.

Med Vennlig hilsen

Bøylestad og Bøylefoss Velforening (Driftsstyret)